**Predkladacia správa**

Návrhom nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov sa do právneho poriadku Slovenskej republiky preberá smernica Komisie  (EÚ) 2019/1831 z 24. októbra 2019, ktorou sa stanovuje piaty zoznam smerných najvyšších prípustných hodnôt vystavenia pri práci podľa smernice Rady 98/24/ES a ktorou sa mení smernica Komisie 2000/39/ES (ďalej „smernica Komisie (EÚ) 2019/1831“).

Do návrhu nariadenia vlády sa zo smernice Komisie (EÚ) 2019/1831 transponujú limitné hodnoty expozície pri práci pre desať chemických faktorov, ktoré boli revidované a odvodené z najnovších dostupných vedeckých údajov s ohľadom na ochranu zdravia pri práci a odporúčaných kritérií a metód Vedeckého výboru pre najvyššie prípustné hodnoty vystavenia  chemickým faktorom pri práci (SCOEL) zriadeného rozhodnutím Európskej komisie, pričom berú do úvahy dostupnosť meracích techník. Ustanovujú sa ako najvyššie prípustné expozičné limity (ďalej „NPEL“) chemických faktorov v pracovnom ovzduší, pod úrovňou ktorých sa nepredpokladá škodlivý účinok jednotlivých chemických faktorov na zdravie zamestnancov pri krátkodobej alebo dlhodobej expozícii počas celého pracovného života. Každý zamestnanec má právo na zdravé a bezpečné pracovné prostredie, ktoré je prispôsobené profesionálnym potrebám zamestnancov, zahŕňa aj ochranu pred expozíciou chemickým faktorom pri práci.

Do návrhu nariadenia vlády sa dopĺňajú NPEL pre tri chemické faktory v pracovnom ovzduší, ktoré doteraz neboli súčasťou právneho poriadku Slovenskej republiky  a revidujú sa NPEL pre sedem chemických faktorov v pracovnom ovzduší, ktoré v súčasnosti už sú súčasťou prílohy č. 1 nariadenia vlády Slovenskej republiky č. 355/2006 Z. z. o ochrane zamestnancov pred rizikami súvisiacimi s expozíciou chemickým faktorom pri práci v znení neskorších predpisov.  Zavedenie nových NPEL pre konkrétne chemické faktory znamená lepšiu ochranu zdravia zamestnancov zabezpečenú dodržiavaním určených limitov chemických faktorov v pracovnom ovzduší. Šesť revidovaných NPEL má klesajúcu tendenciu, čo je v súlade s cieľom zabezpečiť lepšiu ochranu zdravia zamestnancov pri práci.

Do návrhu nariadenia vlády sa na základe požiadavky smernice Komisie (EÚ) 2019/1831 dopĺňa biologická medzná hodnota pre biologické monitorovanie expozície jedného chemického  faktoru, ktorá doteraz nebola súčasťou právneho poriadku Slovenskej republiky.

Návrh nariadenia vlády je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonom č. 355/2007 Z. z., inými zákonmi a ďalšími všeobecne záväznými právnymi predpismi ako aj s medzinárodnými zmluvami a medzinárodnými dokumentmi, ktorými je Slovenská republika viazaná a s právom Európskej únie.

Predložený návrh nariadenia vlády nemá vplyv na rozpočet verejnej správy, vplyv na životné prostredie, vplyv na informatizáciu spoločnosti, vplyv na manželstvo, rodičovstvo a rodinu ani vplyv na služby verejnej správy pre občana. Predpokladá sa pozitívny aj negatívny vplyv na podnikateľské prostredie, pozitívne sociálne vplyvy.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol predmetom medzirezortného pripomienkového konania a pripomienky boli zapracované. Jeho vyhodnotenie je súčasťou predloženého materiálu.

Návrh nariadenia vlády sa predkladá na rokovanie Legislatívnej rady vlády Slovenskej republiky bez rozporov.